L 303/12
FI
Euroopan unionin virallinen lehti
23.11.2022
KOMISSION DELEGOITU ASETUS (EU) 2022/2290, annettu 19 päivänä elokuuta 2022, delegoidun asetuksen (EU) 2020/2015 muuttamisesta siltä osin kuin on kyse tietyistä purkamisvelvoitetta koskevista poikkeuksista ja vapautuksista läntisillä vesialueilla vuonna 2023
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen, ottaa huomioon läntisillä vesialueilla ja niiden lähivesialueilla kalastettuja kantoja ja näitä kantoja hyödyntäviä kalastuksia koskevasta monivuotisesta suunnitelmasta, asetusten (EU) 2016/1139 ja (EU) 2018/973 muuttamisesta ja neuvoston asetusten (EY) N:o 811/2004, (EY) N:o 2166/2005, (EY) N:o 388/2006, (EY) N:o 509/2007 ja (EY) N:o 1300/2008 kumoamisesta 19 päivänä maaliskuuta 2019 annetun Euroopan parlamentin ja neuvoston asetuksen (EU) 2019/472 (1) ja erityisesti sen 13 artiklan, sekä katsoo seuraavaa: (1)
Komission delegoidussa asetuksessa (EU) 2020/2015 (2) eritellään yksityiskohdat tiettyjen pohjakalakantojen kalastusta läntisillä vesialueilla koskevan purkamisvelvoitteen täytäntöönpanemiseksi kaudella 2021–2023.
(2)
Delegoidun asetuksen (EU) 2020/2015 nojalla tiettyjä purkamisvelvoitetta koskevia poikkeuksia ja vapautuksia sovelletaan väliaikaisesti 31 päivään joulukuuta 2022 saakka.
Näissä tapauksissa jäsenvaltioiden, joilla on asiaan liittyen välitön kalastuksenhoitoetu, oli toimitettava poikkeusta tai vapautusta tukevaa tieteellistä lisätietoa mahdollisimman pian ja viimeistään 1 päivänä toukokuuta 2022.
Tieteellis-teknis-taloudellisen kalastuskomitean (STECF) oli arvioitava toimitettu näyttö 31 päivään heinäkuuta 2022 mennessä.
(3)
Luoteisten vesialueiden jäsenvaltiot (Belgia, Irlanti, Espanja, Ranska ja Alankomaat) toimittivat komissiolle yhteisen suosituksen 3 päivänä toukokuuta 2022.
Yhteisen suosituksen tarkistettu versio toimitettiin 25 päivänä heinäkuuta 2022.
(4)
Yhteisessä suosituksessa esitettiin uutta korkeaan eloonjäämisasteeseen perustuvaa vapautusta säilyttämisen vähimmäisviitekokoa pienemmälle merianturalle, jota pyydetään ICES-alueella 7e kuuden meripeninkulman sisällä rannikosta mutta kartoitettujen kasvualueiden ulkopuolella alle 12 metrin pituisilla aluksilla, jotka käyttävät ovitrooleja (OTB), joiden troolinperän silmäkoko on yli 80 millimetriä.
(5)
STECF pani merkille, että tämän vapautuksen tueksi on saatu huomattava määrä tietoa ja selvennyksiä, ja totesi, että poisheitettyjen saaliiden määrä on vähäinen tällaisessa kalastuksessa.
(6)
STECF:n esittämistä syistä, jotka komissio hyväksyy, vapautus olisi sen vuoksi myönnettävä 31 päivään joulukuuta 2023 saakka.
(7)
Yhteisessä suosituksessa esitettiin myös merianturaa (Solea solea) koskevaa uutta de minimis -poikkeusta, joka olisi enintään 3 prosenttia kyseisen lajin vuotuisesta kokonaissaaliista sellaisilla aluksilla, jotka pyytävät merianturaa ICES-alueilla 7j ja 7k puomitrooleilla (TBB), joiden silmäkoko on 80–119 millimetriä ja jotka on varustettu flaamilaisella paneelilla.
(8)
STECF pani merkille parannukset, joita on saavutettu ottamalla käyttöön valikoivampia pyydyksiä, sekä tahattomien alamittaisten kalansaaliiden vähenemisen.
Poisheitetyn saaliin määrä on nykyään hyvin vähäinen.
STECF totesi lisäksi, että tietämystä kalakannasta on parhaillaan tarkoitus parantaa geneettisillä tutkimuksilla, joiden avulla voidaan ymmärtää paremmin kannan rajoja ja kokoa.
STECF katsoi, että tämä auttaa määrittämään kalastuksen vaikutuksia ja näin ollen kohdentamaan hoitotoimenpiteiden, kuten purkamisvelvoitteeseen esitettyjen poikkeusten, vaikutuksia.
(1) EUVL L 83, 25.3.2019, s. 1.
(2) Komission delegoitu asetus (EU) 2020/2015, annettu 21 päivänä elokuuta 2020, tiettyjen kalakantojen kalastusta läntisillä vesialueilla kaudella 2021–2023 koskevan purkamisvelvoitteen täytäntöönpanoa koskevien yksityiskohtien erittelemisestä (EUVL L 415, 10.12.2020, s. 22).